Татарстан Республикасында

хокук бозуларны профилактикалау турында

Татарстан Республикасы

ЗАКОНЫ

Татарстан Республикасы Дәүләт Советы тарафыннан 2016 елның 26 декабрендә кабул ителде

*(2023 елның 6 апрелендәге 24-ТРЗ номерлы Татарстан Республикасы Законы редакциясендә)*

1 статья. **Әлеге Законның җайга салу предметы**

Әлеге Закон “Россия Федерациясендә хокук бозуларны профилактикалау системасы нигезләре турында” 2016 елның 23 июнендәге 182-ФЗ номерлы Федераль закон (алга таба – Федераль закон) нигезендә кабул ителде һәм Татарстан Республикасы территориясендә хокук бозуларны профилактикалау өлкәсендә барлыкка килә торган аерым иҗтимагый мөнәсәбәтләрне җайга сала.

2 статья. **Төп терминнар һәм төшенчәләр**

Әлеге Законда төп терминнар һәм төшенчәләр Федераль законда кулланылган мәгънәдә кулланыла.

3 статья. **Хокук бозуларны профилактикалау системасының хокукый нигезе**

Татарстан Республикасында хокук бозуларны профилактикалау системасының хокукый нигезен Россия Федерациясе Конституциясе, халыкара хокукның гомумтанылган принциплары һәм нормалары, федераль конституциячел законнар, Федераль закон, башка федераль законнар һәм Россия Федерациясенең башка норматив хокукый актлары, Татарстан Республикасы Конституциясе, әлеге Закон һәм Татарстан Республикасы дәүләт хакимияте органнарының башка норматив хокукый актлары, муниципаль норматив хокукый актлар тәшкил итә.

4 статья. **Хокук бозуларны профилактикалау принциплары**

Татарстан Республикасы территориясендә хокук бозуларны профилактикалау Федераль законда билгеләнгән принциплар нигезендә гамәлгә ашырыла.

5 статья. **Хокук бозуларны профилактикалау субъектлары**

1. Хокук бозуларны профилактикалау субъектларының составы Федераль закон нигезендә билгеләнә.

2. Хокук бозуларны профилактикалау субъектлары үз эшчәнлекләрен Федераль законда билгеләнгән компетенция чикләрендә башкара.

6 статья. **Хокук бозуларны профилактикалау өлкәсендә Татарстан Республикасы Дәүләт Советы вәкаләтләре**

Татарстан Республикасы Дәүләт Советы хокук бозуларны профилактикалау өлкәсендә түбәндәге вәкаләтләрне гамәлгә ашыра:

1) хокук бозуларны профилактикалау өлкәсен законнар белән җайга сала;

2) хокук бозуларны профилактикалау өлкәсендә Татарстан Республикасы законнары үтәлешен тикшереп тора;

3) Россия Федерациясенең һәм Татарстан Республикасының бюджет законнары нигезендә хокук бозуларны профилактикалауга киткән чыгымнар өлешендә Татарстан Республикасы бюджеты үтәлешен раслый һәм контрольдә тота;

4) законнар нигезендә башка вәкаләтләрне гамәлгә ашыра.

 7 статья. **Хокук бозуларны профилактикалау өлкәсендә Татарстан Республикасы Рәисе вәкаләтләре** *(статьяның исеме 2023 елның 6 апрелендәге 24-ТРЗ номерлы Татарстан Республикасы Законы редакциясендә)*

Татарстан Республикасы Рәисе хокук бозуларны профилактикалау өлкәсендә түбәндәге вәкаләтләрне гамәлгә ашыра: *(беренче абзац 2023 елның 6 апрелендәге 24-ТРЗ номерлы Татарстан Республикасы Законы редакциясендә)*

1) хокук бозуларны профилактикалау өлкәсендә норматив хокукый актлар кабул итә;

2) хокук бозуларны профилактикалау өлкәсендә республика координацияләү органын төзи, аның турындагы нигезләмәне һәм аның персональ составын раслый;

3) Татарстан Республикасы башкарма хакимияте органнарының Татарстан Республикасы дәүләт хакимиятенең башка органнары белән эшчәнлеген координацияләүне тәэмин итә;

4) Россия Федерациясе законнары нигезендә Татарстан Республикасы башкарма хакимияте органнарының федераль башкарма хакимият органнары һәм аларның территориаль органнары, җирле үзидарә органнары белән хезмәттәшлеген оештыра;

5) хокук бозуларны профилактикалау өлкәсендә башка вәкаләтләрне гамәлгә ашыра.

8 статья. **Хокук бозуларны профилактикалау өлкәсендә Татарстан Республикасы Министрлар Кабинеты вәкаләтләре**

Татарстан Республикасы Министрлар Кабинеты хокук бозуларны профилактикалау өлкәсендә түбәндәге вәкаләтләрне гамәлгә ашыра:

1. хокук бозуларны профилактикалау өлкәсендә норматив хокукый актлар кабул итә;
2. Татарстан Республикасы территориясендә хокук бозуларны профилактикалау өлкәсендә дәүләт сәясәтен гамәлгә ашыру чараларын эшли һәм куллана;
3. Татарстан Республикасы башкарма хакимияте органнарының һәм хокук бозуларны профилактикалауда катнашучы затларның үзара хезмәттәшлеген тәэмин итә;
4. хокук бозуларны профилактикалауны Федераль законда каралган профилактик йогынты ясау рәвешләрендә гамәлгә ашыруны тәэмин итә;
5. хокук бозуларны профилактикалау өлкәсендә башка вәкаләтләрне гамәлгә ашыра.

9 статья. **Хокук бозуларны профилактикалау өлкәсендә җирле үзидарә органнары хокуклары**

Татарстан Республикасында җирле үзидарә органнары Федераль законда, “Россия Федерациясендә җирле үзидарә оештыруның гомуми принциплары турында” 2003 елның 6 октябрендәге 131-ФЗ номерлы Федераль законда, башка федераль законнарда, әлеге Законда һәм муниципаль хокукый актларда билгеләнгән вәкаләтләр нигезендә үз вәкаләтләре чикләрендә түбәндәге хокукларга ия:

1) хокук бозуларны профилактикалау өлкәсендә муниципаль хокукый актлар кабул итә;

2) хокук бозуларны профилактикалау өлкәсендә координацияләү органнарын төзи;

3) хокук бозулар кылуга китерә торган сәбәпләрне һәм шартларны бетерү чараларын күрә;

4) муниципаль берәмлек территориясендә хокук бозуларны профилактикалауда катнашучы затларның үзара хезмәттәшлеген тәэмин итә;

5) Федераль законда каралган профилактик йогынты ясау рәвешләрендә хокук бозуларны профилактикалауны гамәлгә ашыра;

6) хокук бозуларны профилактикалау өлкәсендә башка хокукларны гамәлгә ашыра.

10 статья. **Хокук бозуларны профилактикалау өлкәсендә дәүләт программалары һәм муниципаль программалар**

1. Татарстан Республикасы дәүләт хакимияте органнары хокук бозуларны профилактикалау өлкәсендә дәүләт сәясәтен гамәлгә ашыру максатларында бюджет законнары һәм стратегик планлаштыру өлкәсендәге законнар таләпләре нигезендә хокук бозуларны профилактикалау өлкәсендә Татарстан Республикасы дәүләт программаларын эшли.

2. Татарстан Республикасында җирле үзидарә органнары хокук бозуларны профилактикалау өлкәсендә муниципаль программалар эшләргә хокуклы.

11 статья. **Хокук бозуларны профилактикалау системасы эше**

1. Хокук бозуларны профилактикалау системасы эшчәнлеге хокук бозуларны профилактикалау өлкәсендә Россия Федерациясе дәүләт программалары, Татарстан Республикасы дәүләт программалары, муниципаль программалар нигезендә гамәлгә ашырыла.

2. Хокук бозуларны профилактикалау субъектларының хокук бозуларны профилактикалау өлкәсендә Россия Федерациясе дәүләт программаларын, Татарстан Республикасы дәүләт программаларын, муниципаль программаларны гамәлгә ашыруга бәйле чыгымнарын финанслау хокук бозуларны профилактикалауның тиешле субъектларына бирелгән акчалар исәбеннән һәм шулар чикләрендә гамәлгә ашырыла.

12 статья. **Хокук бозуларны профилактикалау өлкәсендә координацияләү органнары**

1. Татарстан Республикасы территориясендә хокук бозуларны профилактикалау өлкәсендә дәүләт сәясәтен гамәлгә ашыруны тәэмин итү, шулай ук әлеге өлкәдә эшчәнлекне координацияләү максатларында хокук бозуларны профилактикалау буенча Татарстан Республикасы Хөкүмәт комиссиясе (алга таба – Хөкүмәт комиссиясе) төзелә.
2. Хөкүмәт комиссиясе хокук бозуларны профилактикалау өлкәсендә даими эшләүче республика координацияләү органы булып тора.
3. Хөкүмәт комиссиясе турындагы нигезләмә һәм аның персональ составы Татарстан Республикасы Рәисе тарафыннан раслана. *(3 өлеш 2023 елның 6 апрелендәге 24-ТРЗ номерлы Татарстан Республикасы Законы редакциясендә)*
4. Тиешле муниципаль берәмлекләр территорияләрендә хокук бозуларны профилактикалау өлкәсендә дәүләт сәясәтен гамәлгә ашыруны тәэмин итү, шулай ук әлеге өлкәдә эшчәнлекне координацияләү максатларында муниципаль координацияләү органнары төзелергә мөмкин.
5. Хокук бозуларны профилактикалау өлкәсендә координацияләү органнары составына Татарстан Республикасы дәүләт хакимияте органнары, җирле үзидарә органнары, федераль башкарма хакимият органнарының территориаль органнары вәкилләре, шулай ук иҗтимагый берләшмәләр җитәкчеләре дә керә ала. Хокук бозуларны профилактикалау өлкәсендә координацияләү органнары составына, кирәк булган очракта, башка затлар да кертелергә мөмкин.

13 статья. **Хокук бозуларны профилактикалауны мәгълүмати тәэмин итү**

1. Федераль башкарма хакимият органнарының территориаль органнары, Татарстан Республикасы дәүләт хакимияте органнары һәм җирле үзидарә органнары тарафыннан гамәлгә куелган массакүләм мәгълүмат чараларында массакүләм мәгълүмат чаралары турындагы законнар нигезендә хокук бозуларны профилактикалау өлкәсендәге эшчәнлек турында материаллар бастырып чыгарыла.

2. Хокук бозуларны профилактикалауны мәгълүмати тәэмин итү, аның гавами һәм ачык булуына ирешү максатларында Хөкүмәт комиссиясе тарафыннан “Интернет” мәгълүмат-телекоммуникация челтәрендә Хөкүмәт комиссиясе сайты булдырыла һәм аның эшчәнлеге тәэмин ителә, шулай ук Россия Федерациясе законнары нигезендә Татарстан Республикасы дәүләт хакимияте органнарының һәм җирле үзидарә органнарының рәсми сайтлары файдаланылырга мөмкин.

3. Татарстан Республикасы территориясендә төзелгән хокук бозуларны профилактикалау өлкәсендә координацияләү органнары халыкка үз эшчәнлекләре турында даими рәвештә массакүләм мәгълүмат чаралары, Татарстан Республикасы дәүләт хакимияте органнарының һәм җирле үзидарә органнарының рәсми сайтлары аша мәгълүмат бирә.

14 статья. **Татарстан Республикасы аерым закон актларының (закон актлары нигезләмәләренең) үз көчләрен югалтуын тану**

Әлеге Закон үз көченә кергән көннән түбәндәгеләрне үз көчләрен югалткан дип танырга:

1) “Татарстан Республикасында хокук бозуларны профилактикалау турында” 2008 елның 13 октябрендәге 105-ТРЗ номерлы Татарстан Республикасы Законын;

2) “Татарстан Республикасының аерым закон актларына үзгәрешләр кертү турында” 2014 елның 24 июлендәге 76-ТРЗ номерлы Татарстан Республикасы Законының 9 статьясын;

3) “Татарстан Республикасында хокук бозуларны профилактикалау турында” Татарстан Республикасы законының 5 һәм 9 статьяларына үзгәрешләр кертү хакында” 2016 елның 26 мартындагы 16-ТРЗ номерлы Татарстан Республикасы Законын.

15 статья. **Әлеге Законның үз көченә керүе**

Әлеге Закон рәсми басылып чыккан көннән соң 10 көн узгач үз көченә керә.

Татарстан Республикасы

Президенты Р.Н. Миңнеханов

Казан, Кремль

2017 елның 11 гыйнвары

№ 3-ТРЗ